CELEX: 22014D0717(01)
Language: sk
Date: 2014-06-20 00:00:00
Title: Odporúčanie Asociačnej rady EÚ- Libanon z 20. júna 2014 o vykonávaní druhého akčného plánu EÚ – Libanon európskej susedskej politiky

17.7.2014   
            
            
               SK
            
            
               Úradný vestník Európskej únie
            
            
               C 227/1
            
         ODPORÚČANIE ASOCIAČNEJ RADY EÚ- LIBANON
   z 20. júna 2014
   o vykonávaní druhého akčného plánu EÚ – Libanon európskej susedskej politiky
   2014/C 227/01
   ASOCIAČNÁ RADA EÚ – LIBANON,
   so zreteľom na Euro-stredomorskú dohodu o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej (ďalej len „dohoda“), a najmä na jej článok 76 ods. 2,
   keďže:
   
               (1)
            
            
               Podľa článku 86 dohody strany majú prijať akékoľvek všeobecné alebo osobitné opatrenia potrebné na splnenie svojich záväzkov podľa dohody a majú sa snažiť, aby sa dosiahli ciele stanovené v dohode.
            
         
               (2)
            
            
               Strany dohody schválili text druhého akčného plánu EÚ – Libanon európskej susedskej politiky (ďalej len „akčný plán EÚ-Libanon“).
            
         
               (3)
            
            
               Akčný plán EÚ – Libanon prispeje k vykonávaniu dohody tak, že strany súhlasne vypracujú a prijmú konkrétne opatrenia, ktoré poslúžia ako praktické usmernenie pri vykonávaní dohody.
            
         
               (4)
            
            
               Akčný plán EÚ – Libanon má dvojaký účel, stanovuje konkrétne opatrenia v záujme splnenia záväzkov, ku ktorým sa strany zaviazali na základe dohody, a poskytuje širší rámec pre ďalšie utužovanie vzťahov medzi EÚ a Libanonom s cieľom dosiahnuť významnú mieru hospodárskej integrácie a prehĺbiť politickú spoluprácu v súlade s celkovými cieľmi dohody,
            
         PRIJALA TOTO ODPORÚČANIE:
   Jediný článok
   Asociačná rada odporúča, aby strany vykonávali akčný plán EÚ – Libanon (1), pokiaľ toto vykonávanie smeruje k dosiahnutiu cieľov Euro-stredomorskej dohody o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej.
   
      V Bruseli 20. júna 2014
      
         
            Za Asociačnú radu
         
         
            predsedníčka
         
         C. ASHTON
      
   
   
      (1)  Pozri dokument 17588/13 na http://register.consilium.europa.eu